DA Den Europæiske Unions Tidende C 171/18

Appel iværksat den 15. april 2008 af Isabella Scippacercola og Ioannis Terezakis til prøvelse af dom afsagt den 16. januar 2008 af Retten i Første Instans (Femte Afdeling) i sag T-306/05, Isabella Scippacercola og Ioannis Terezakis mod Kommissionen for De Europæiske Fællesskaber

(Sag C-159/08 P)

(2008/C 171/31)

Processprog: engelsk

Parter

Appellanter: Isabella Scippacercola, Ioannis Terezakis (ved avocat B. Lombart)

Den anden part i appelsagen: Kommissionen for De Europæiske Fællesskaber

Appellanterne har nedlagt følgende påstande

— Ophævelse af Rettens dom i sag T-306/05, Isabella Scippacercola og Ioannis Terezakis mod Kommissionen for De Europæiske Fællesskaber, hvorved Kommissionen blev frifundet i den af appellanterne anlagte sag med påstand om annullation af Kommissionens beslutning af 2. maj 2005 vedtaget i medfør af artikel 7, stk. 2, i Kommissionens forordning (EF) nr. 773/2004 af 7. april 2004 (1) meddelt appellanterne den 6. februar 2008, og hvorved Kommissionen afviste at indlede en tilbundsgående undersøgelse af de uforholdsmæssige gebyrer opkrævet af Athens nye Internationale Lufthavn i Spata (AIA), der indtager en dominerende stilling i forhold til: a) afgifter for passagersikkerhed b) afgifter for passagerterminalanlæg c) parkeringsafgifter

— Kommissionen for De Europæiske Fællesskaber tilpligtes at betale sagens omkostninger, omkostninger som sagen har affødt, og omkostningerne i forbindelse med sagen for Retten i Første Instans.

Anbringender og væsentligste argumenter

Appellanterne har gjort gældende, at Retten i Første Instans undlod at påvise, at Kommissionen ved at afslå at undersøge AIA's sikkerheds-, terminalanlægs- og parkeringsafgifter i forhold til deres udgifter og begive sig ud i ufyldestgørende sammenligninger af AIA's afgifter med afgifter opkrævet af andre europæiske lufthavne, der ikke leverer konkurrerende tjenesteydelser i henhold til artikel 82 EF, tilsidesatte fællesskabsretten, som den er fastsat i sag 27/76, United Brands mod Kommissionen, og at Retten i Første Instans tilsidesatte fællesskabsretten ved at undlade at påvise, at Kommissionen for det første ikke inddrog alle relevante faktiske omstændigheder på tidspunktet for vedtagelsen af den anfægtede beslutning, som det er foreskrevet i retspraksis i dommen i sag C-119/97, Ufex m.fl. mod Kommissionen, og for det andet baserede den anfægtede beslutning på materielt urigtige faktiske omstændigheder, og at beslutningen som følge heraf er behæftet med åbenbare fejl og magtfordrejning.

Det gøres gældende, at Retten i Første Instans begik en retlig fejl ved ikke at fastslå, at Kommissionen begik en skønsfejl, da den vurderede, at sikkerhedskontrol ikke udgjorde en økonomisk aktivitet, samt at parkeringsydelserne ikke udgjorde et relevant marked i henhold til artikel 82 EF.

Hvad angår den påståede retlige fejl vedrørende anvendelsen af en højere afgift for terminalanlæg på passagerer på flyvninger inden for Fællesskabet og internationale flyvninger, end for passager på indlandsflyvninger, og anvendelsen af en afgift for terminalanlæg og for passagersikkerhed på passagerer på ruteflyvninger, som ikke finder anvendelse på passager på charterflyvninger, fastholder appellanterne, at Retten i Første Instans undlod at påvise, at Kommissionen afslog at sikre, at princippet om forbudet mod forskelsbehandling ikke blev overtrådt ved AIA's procedurer.

Endelig gøres det gældende, at Retten i Første Instans undlod at fastslå, at Kommissionen tilsidesatte velerhvervede rettigheder og procedurer, for det første ved at se bort fra klagernes tal, som stammer fra officielle kilder, der viser AIA's uforholdsmæssige prisfastsættelse, for det andet ved at begive sig ud i en sammenligning mellem Spatas afgifter og afgifter opkrævet af andre europæiske lufthavne, som var irrelevant i henhold til artikel 82 EF, og for det tredje ved at fremsende en anmodning om oplysninger til AIA, hvor den bl.a. undlod at undersøge udgifterne til AIA's udgifter til opførelsen af lufthavnen, indarbejdning og etablering.

(1) Kommissionens forordning (EF) nr. 773/2004 af 7.4.2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123, s. 18).